Annette Vilhelmsen (SF), 2013-02-28:
Jeg er enig med forslagsstillerne i, at det er afgørende for væksten i Danmark, at der er gode rammevilkår for danske virksomheder.
Virksomhederne skal bruge deres tid på at drive forretning og ikke på unødig administration og bureaukratiske processer.
Derfor har regeringen iværksat en ambitiøs indsats – i form af det, vi har kaldt Virksomhedsforum for enklere regler – som skal lette erhvervslivets byrder væsentlig på de områder, hvor virksomhederne oplever de største udfordringer.
Vores indsats for enklere regler rummer flere elementer, og som jeg netop har redegjort for over for Folketinget, er vi kommet godt fra start.
Redegørelsen om erhvervslivet og reguleringen, som jeg sendte til Folketinget i går den 27. februar, viser, hvordan vi i 2012 har gennemført en række væsentlige tiltag, som har lettet erhvervslivets administrative byrder og gjort det enklere at drive virksomhed.
Der er især tre resultater fra det forgangne år, som jeg vil nævne: For det første er erhvervslivets årlige administrative byrder som opgjort med AMVAB-metoden lettet med 370 mio. kr. Det skyldes bl.a. enklere regler for mindre virksomheders regnskabsaflæggelse også kaldet erklæringsstandarden.
Det gælder bl.a. inden for byggesagsbehandling, husdyrgodkendelser, landbrugsstøtteordninger og virksomhedsregistrering.
For det tredje har vi nedsat et Virksomhedsforum.
Her er det virksomhederne og deres organisationer, som fører ordet.
De fortæller os, hvor det er vigtigst, at vi sætter ind, og de sender konkrete forenklingsforslag til regeringen.
I regeringen har vi pålagt os selv et følg eller forklar-princip.
Det indebærer, at vi enten gennemfører forslagene fra Virksomhedsforum eller offentligt forklarer, hvorfor forslag ikke imødekommes.
Regeringen har taget stilling til de første 40 forslag fra Virksomhedsforum og gennemført 85 pct. af forslagene helt eller delvis.
Regeringen tager stilling til 61 nye forslag i næste måned, så det høje tempo holdes i 2013.
Det forslag, som vi behandler her i dag, handler om at indføre en AMVAB-reduktionsmålsætning.
Jeg mener, at AMVAB er en valid metode til at opgøre en del af erhvervslivets byrder med, bl.a. i forbindelse med udarbejdelsen af ny lovgivning.
Derfor arbejder vi også som den forrige regering på at reducere antallet af de byrder, som kan måles med AMVAB.
Vi har sat som mål, at de byrder, der kan måles med AMVAB-metoden, skal være lettet i 2015.
Faktum er imidlertid, at meget af det offentlige bureaukrati, som erhvervslivet oplever som mest udfordrende, ikke kan opgøres med AMVAB-metoden, og det er derfor, vi har valgt at sige, at vi skal rette fokus mod de oplevede byrder.
Virksomhedsforum, som jeg omtalte før, er et meget godt eksempel på det, vi gør anderledes i forhold til den forrige regering.
De forslag, som regeringen har modtaget fra Virksomhedsforum, viser netop, at de udfordringer, som virksomhederne selv oplever som mest byrdefulde, ikke kan måles med AMVAB.
F.eks. har Virksomhedsforum foreslået, at Miljøministeriet ændrer sin kontrolindsats på pesticidområdet, sådan at det i højere grad fokuserer på forebyggelse af anvendelse af ulovlige pesticider.
Erhvervet finder den eksisterende information på området uoverskuelig, og regeringen arbejder derfor nu på at sikre erhvervslivet en bedre vejledning om de gældende regler.
Virksomhedsforum har også foreslået, at kontrolmyndighederne skal have en kortere frist for indberetning til NaturErhvervsstyrelsen.
I dag venter erhvervet unødig længe på, at deres kontrolresultater indberettes til NaturErhvervsstyrelsen, og det skaber frustration og usikkerhed for den enkelte erhvervsdrivende, der afventer konsekvenserne af den gennemførte kontrol.
Denne usikkerhed vil regeringen nu fjerne ved at reducere erhvervslivets ventetid på deres kontrolresultater.
Det her er blot to eksempler blandt mange på forenklinger, som virksomhederne efterspørger, men som ikke kan måles med AMVAB-metoden.
Hertil kommer, at Virksomhedsforum i 2013 vil sætte fokus på bl.a. uklar implementering af EU-regler og kommunale sagsbehandlingstider.
Sådanne tværgående temaer vil heller ikke kunne fanges med AMVAB-metoden.
Regeringen har altså en anden tilgang til enklere regler.
Vi har givet ordet til virksomhederne selv og beder dem fortælle os, hvor vi skal sætte ind.
Derfor mener jeg ikke, at en 10-procents-AMVAB-målsætning er den rigtige vej at gå.
Det vigtigste for regeringen er, at de administrative byrder reduceres der, hvor erhvervslivets udfordringer er størst, uanset om det kan tælles i en AMVAB-måling eller ej.
Det tror jeg sådan set at virksomhederne er enig med mig i.
Afslutningsvis er det værd at pege på resultatet af VK-regeringens 25-procents-reduktionsmålsætning.
Selv om de administrative byrder, der kan måles med AMVAB, blev lettet væsentligt, så gav virksomhederne udtryk for, at de ikke oplevede, at det var blevet enklere at drive virksomhed.
Også belært af den historie mener jeg at vi bør gøre tingene på en anden måde.
Af ovennævnte grunde kan regeringen ikke støtte beslutningsforslaget.